[pic] | COMISIA COMUNITĂŢILOR EUROPENE |

Bruxelles, 20.5.2009

COM(2009) 237 final

RAPORTUL COMISIEI CĂTRE PARLAMENTUL EUROPEAN ȘI CĂTRE CONSILIU

asupra punerii în aplicare a Regulamentului (CE) nr. 814/2000 al Consiliului privind acțiunile de informare cu privire la politica agricolă comună {SEC(2009) 684}

RAPORTUL COMISIEI CĂTRE PARLAMENTUL EUROPEAN ȘI CĂTRE CONSILIU

asupra punerii în aplicare a Regulamentului (CE) nr. 814/2000 al Consiliului privind acțiunile de informare cu privire la politica agricolă comună

I. Introducere

Prezentul raport privește punerea în aplicare a Regulamentului (CE) nr. 814/2000 al Consiliului în perioada 2007-2008.

Obiectivele acțiunilor de informare cu privire la politica agricolă comună (PAC), definite prin Regulamentul (CE) nr. 814/2000 sunt:

asistență pentru explicarea PAC, precum și pentru punerea în aplicare și dezvoltarea acesteia, |

promovarea modelului european de agricultură și acordarea de asistență pentru înțelegerea acestuia de către cetățeni, |

furnizarea de informații fermierilor și altor persoane care trăiesc în zonele rurale, |

creșterea gradului de sensibilizare a publicului față de temele și obiectivele PAC. |

- Acțiunile se încadrează în două categorii principale:

prezentate de organizații terțe în vederea cofinanțării din FEGA, respectiv programe de lucru anuale și măsuri specifice (subvenții), |

întreprinse la inițiativa Comisiei și finanțate în proporție de 100% din FEGA („acțiuni directe”). |

- Consiliul a hotărât [articolul 8 din Regulamentul (CE) nr. 814/2000] că un raport cu privire la punerea în aplicare a regulamentului trebuie prezentat Parlamentului European și Consiliului la fiecare doi ani. Acesta este al treilea raport. Primul raport, care acopereaperioada 2000–2002, a fost prezentat în mai 2003[1]. Al doilea raport, care acoperea perioada 2003-2006, a fost publicat în iunie 2007[2].

Anexele menționate în text se găsesc în documentul de lucru al serviciilor Comisiei, care însoțește prezentul raport.

II. Buget

În 2007 a fost pus la dispoziția acțiunilor de informare același buget ca și în 2006 (6,5 milioane EUR) în cadrul liniei bugetare 05 08 06. În 2008, acest buget a fost majorat la 7 milioane EUR.

Defalcarea pe acțiuni care se întreprind la inițiativa Comisiei și acțiuni care se cofinanțează (subvenții) a fost următoarea:

2006: acțiuni directe (3 700 000 EUR) (57%) – subvenții (2 800 000 EUR) (43%).

2007: acțiuni directe (3 900 000 EUR) (60%) – subvenții (2 600 000 EUR) (40%).

2008: acțiuni directe (4 000 000 EUR) (57%) – subvenții (3 000 000 EUR) (43%).

Execuția bugetului, în ceea ce privește angajamentele, a atins 88% pentru 2007 și 91% pentru 2008. Acest lucru reflectă o continuare a asimilării susținute a bugetului alocat subvențiilor în perioada de raportare.

III. Defalcarea acțiunilor finanțate (în ceea ce privește creditele de angajament)

În primul raport asupra punerii în aplicare a Regulamentului (CE) nr. 814/2000 al Consiliului în perioada 2000-2002 a fost semnalată revizuirea normelor de aplicare pentru subvenții și îmbunătățirea semnificativă a acțiunilor efectuate (simplificare, mai multă transparență, evaluare mai bună a acțiunilor de informare propuse, definire mai bună a mesajelor comunicate și difuzare mai bună). În al doilea raport, pentru perioada 2003-2006, au fost luate în considerare constatările evaluării, realizată în cadrul specific al politicii de evaluare a Comisiei pentru perioada 2000-2005[3], a acțiunilor întreprinse în temeiul regulamentului menționat și au fost descrise strategia stabilită și acțiunile realizate pentru aplicarea politicii de comunicare a Comisiei Europene vizând o mai bună înțelegere a UE de către cetățeni. Această strategie a fost urmată în perioada 2007-2008. S-au multiplicat și intensificat eforturile în direcția îmbunătățirii înțelegerii PAC de către publicul larg și de către părțile interesate din mediul rural. Cererea anuală de propuneri pentru măsuri cofinanțate a fost revizuită pentru a încuraja o participare mai largă a organizațiilor neagricole, precum și aplicarea măsurilor care se adresează unui public mai larg[4]. În ansamblu, accentul a fost pus în principal pe identificarea necesităților grupurilor țintă specifice, pe mai buna definire a mesajelor adecvate, a acțiunilor de informare și a strategiilor de difuzare, precum și pe evaluare și feedback, astfel încât să fie atinse obiectivele regulamentului.

1. Subvenții (acțiuni de comunicare întreprinse la inițiativa organizațiilor terțe)

Pe lângă acțiunile incluzând seminare și conferințe, în perioada de raportare, s-a pus un accent puternic pe utilizarea liniei bugetare inter alia pentru a cofinanța campanii de informare care au inclus programe radio și TV și producții audiovizuale.

Regulamentul are în vedere două tipuri de acțiuni: acțiuni de informare specifice și programe de lucru anuale. Prin acțiuni de informare specifice se înțeleg evenimente cu scop de informare limitate în timp și spațiu și organizate pe baza unui buget unic. Prin program de lucru anual se înțelege o serie de două până la cinci acțiuni de informare specifice. Pentru 2008, s-a decis să se rețină în cererile anuale de propuneri pentru anul respectiv, în vederea cofinanțării, numai acțiuni de informare specifice, cu scopul de a simplifica și mai mult sistemul de subvenții și de a asigura distribuirea resurselor către un număr mai mare de beneficiari.

Rata maximă de finanțare pentru acțiunile menționate mai sus este de 50% din costurile eligibile. Cu toate acestea, după cum se specifică în regulamentul de punere în aplicare, rata de finanțare poate fi mărită la 75% în cazurile excepționale definite în cererea de propuneri. În perioada de raportare, a fost acordată o rată mai mare de 50% numai în cazul a 2 acțiuni (dintr-un total de 106), care au avut loc în 2008. Una a constat din seminare ale unei organizații comunitare pe tema rolului agriculturii ecologice și al alimentelor ecologice în dezvoltarea viitoare a PAC (68,69%), iar cealaltă a reprezentat o campanie de informare privind PAC într-un stat membru din UE-12 (75%). Ambele au fost considerate ca fiind de interes excepțional în conformitate cu criteriile stabilite în cererea de propuneri, care subliniau relevanța pentru publicul larg, înalta calitate tehnică și rentabilitatea, precum și eficacitatea planurilor de difuzare în ceea ce privește garantarea difuzării informației către cel mai larg public posibil.

În cadrul cererii de propuneri din 2007, au fost cofinanțate 12 programe și 27 de acțiuni specifice. Trebuie semnalat faptul că fiecare program conține un număr de acțiuni și că cele 12 programe finanțate au cuprins 32 de acțiuni specifice, care au condus la un total general de 59 de acțiuni în 2007. În 2008 au fost cofinanțate 47 de acțiuni specifice, rezultând un total general de 106 acțiuni în doi ani. În plus, 3 acțiuni din anii precedenți au trebuit să fie din nou cofinanțate din bugetul pe 2008, deoarece nu au putut fi închise la timpul cuvenit în exercițiile bugetare la care se refereau. S-au acordat subvenții pentru 62 de conferințe și seminare, 26 de campanii de informare, 9 producții audiovizuale, 5 publicații, 2 participări la târguri, 1 vizită și 1 program de e-learning privind PAC.

În perioada de raportare, s-au acordat subvenții pentru următoarele teme: PAC în general (9), reforma PAC (42), viitorul PAC (15), dezvoltarea rurală (19), organizarea comună a piețelor, incluzând vinul, fructele și legumele, laptele etc. (9), agricultura ecologică (5), dezvoltarea durabilă (3), calitatea (2), altele (2).

[pic]În perioada 2007-2008, importanța crescută conferită proiectelor audiovizuale în cererile anuale de propuneri datorită potențialului lor de a atinge o mai mare audiență, precum și publicul larg s-a reflectat în creșterea numărului de acțiuni din domeniul audiovizual. Un număr de măsuri a urmărit și instruirea școlarilor pe teme de agricultură.

Categoriile de beneficiari ai subvențiilor au fost următoarele: organizații profesionale din domeniul agricol (39), asociații/organizații neguvernamentale (30), sectorul privat (20), autorități locale și regionale (17).

[pic]Printre beneficiari s-au numărat organizații comunitare de mediu și de dezvoltare rurală. În plus, pe lista beneficiarilor s-au evidențiat, de asemenea, instituții mass-media, universități și organizații naționale ale fermierilor (de multe ori, membre ale organismelor europene). În cazul unora dintre acțiunile cofinanțate, beneficiarii au profitat de posibilitatea de a implica alte organizații în calitate de parteneri la executarea proiectelor.

Tabelul de mai jos indică numărul cererilor primite și aprobate per stat membru.

Tabelul I

[pic]

Anexa 1 oferă o privire de ansamblu asupra subvențiilor din perioada de raportare. Detalii privind subvențiile individuale sunt disponibile pe site-ul web Europa: http://ec.europa.eu/agriculture/grants/capinfo/index_en.htm

Cererile de propuneri au încurajat acțiunile cofinanțate cu valoare adăugată ridicată, în care au putut fi utilizate mai multe suporturi mediatice. Ca și în trecut, s-a pus accentul pe definirea mai bună a publicului țintă și pe difuzarea mai bună a informației. Solicitanților li s-a cerut să prezinte un plan media pentru proiectele propuse, care să includă detalii privind implementarea proiectului, comunicarea mesajului și măsurarea eficacității. Este important de subliniat că, în perioada de raportare, ca și în trecut, un număr considerabil de acțiuni cofinanțate a avut o audiență care a depășit numărul de participanți direcți datorită efectului multiplicator al presei specializate și al mediilor de comunicare, precum și datorită utilizării crescute a internetului ca instrument de difuzare.

În perioada 2007-2008, printre beneficiarii subvențiilor s-au numărat din nou multe organizații socio-profesionale comunitare, ale căror sedii sunt frecvent localizate în Belgia. Un număr important de acțiuni cofinanțate a continuat să se desfășoare în Italia, reflectând menținerea unui nivel înalt de interes în această țară. În schimb, nivelul de interes manifestat în partea de nord a UE a continuat să fie, în general, mai degrabă scăzut.

Trebuie adăugat faptul că a crescut numărul, care anterior era foarte scăzut, al cererilor provenite din noile state membre. Există două motive în acest sens. În primul rând, serviciile Comisiei au depus eforturi mai mari pentru ca cererile de propuneri să fie mai bine cunoscute în țările respective. În al doilea rând, în perioada respectivă, anumite acțiuni de informare au fost în mod activ încurajate în noile state membre. Serviciile Comisiei vor continua să exploreze mijloacele de a consolida această sensibilizare crescândă față de acțiunile cofinanțate.

2. Acțiuni de comunicare întreprinse la inițiativa Comisiei

În perioada 2007-2008, ca și în perioada precedentă, un număr semnificativ de acțiuni a fost finanțat la inițiativa Comisiei. În multe cazuri, acestea au fost efectuate cu asistență tehnică externă. Un procent de aproximativ 60% din buget a fost alocat acestor acțiuni în 2007 și de aproximativ 57% în 2008.

Anexa II conține detalii cu privire la toate inițiativele de comunicare ale Comisiei desfășurate în perioada 2007-2008, precum și cu privire la costurile aferente.

Conferințe

În perioada 2007-2008, în ceea ce privește organizarea de conferințe, a existat o continuă cooperare cu statele membre, cu Parlamentul European și cu alte departamente ale Comisiei, precum și cu sectorul neguvernamental. De exemplu, Comisia a contribuit la conferința „Cine va hrăni lumea?” organizată de președinția franceză pe tema securității alimentare, care a avut loc la 3 iulie 2008. Tot în iulie 2008, în cadrul programului de evenimente desfășurat la pavilionul UE de la Expoziția Internațională de la Zaragoza „Apa și dezvoltarea durabilă”, a fost organizată o conferință pe tema rolului UE în utilizarea durabilă a apei în agricultură.

Ca și în trecut, conferințele s-au constituit într-un forum de largă consultare și dialog cu privire la aspectele politicii UE. De exemplu, în februarie 2007, conferința „Certificarea calității alimentelor – valoare adăugată produselor agricole” a reunit la Bruxelles toate părțile interesate (fermieri, producători, procesatori, distribuitori) pentru a discuta acest subiect. Cu această ocazie, a fost adusă o importantă contribuție la dezbaterea privind revizuirea mai amplă a politicii de calitate în domeniul agricol. În aprilie 2007, tinerii fermieri din UE-27 au participat la o „zi a dialogului” cu comisarul pentru agricultură și dezvoltare rurală pe tema viitorului agriculturii UE. Evenimentul a fost transmis în direct utilizând tehnologia de difuzare prin internet webstreaming .

În octombrie 2008, a avut loc în Cipru un eveniment de anvergură pe tema dezvoltării rurale „Zonele rurale ale Europei în acțiune: depășirea provocărilor de mâine”. Reprezentanți dintr-o mare diversitate de sectoare – miniștri, fermieri, părți interesate și experți universitari – au participat la un schimb de idei și experiență cu privire la provocările cu care se confruntă zonele rurale în UE.

Difuzarea lucrărilor prin internet a contribuit la implicarea unui public mai larg în dezbaterea acestor subiecte.

Participare/standuri la târguri

Importanța dată de Comisie acțiunilor la nivel local a continuat să influențeze organizarea de târguri în perioada 2007-2008. A fost intensificată cooperarea cu alte instituții ale UE, cu statele membre, cu organizațiile societății civile și cu alte departamente ale Comisiei pentru organizarea unor evenimente adecvate. Participarea la târguri a continuat să ofere o platformă de dialog cu fermierii, cu părțile interesate și cu publicul larg cu privire la PAC și la aspectele politicii de dezvoltare rurală. Au fost concepute activități speciale pentru școlari, inclusiv în scopul promovării unei alimentații mai corecte și a programelor de distribuție a laptelui și a fructelor și legumelor în școli. Și în viitor se va pune accentul pe crearea de evenimente și mesaje relevante pentru publicul larg.

În această perioadă, în noile state membre participarea la târguri a crescut, fiind însoțită de eforturi de promovare a dialogului cu părțile interesate din mediul rural și cu organizațiile societății civile din aceste țări.

Publicații

Activitatea în domeniul publicațiilor a continuat să reflecte programul legislativ, precum și ultimele sondaje Eurobarometru privind nevoile de comunicare. Pe un loc central s-au situat reforma organizării comune a pieței vitivinicole, bilanțul de sănătate al PAC și politica de calitate, fiind, de asemenea, produse o serie de broșuri pe teme de interes pentru publicul larg.

În perioada de raportare, au continuat să fie dezvoltate publicațiile în format electronic, crescând și gradul de utilizare a rețelei de puncte de informare a Comisiei Europene pentru distribuirea publicațiilor destinate publicului larg.

Site-ul internet

Site-ul internet „Agricultură și Dezvoltare Rurală” a continuat să evolueze în perioada de raportare, în special ca importantă sursă de informații specializate cu privire la PAC și la dezvoltarea rurală.

La 1 octombrie 2008, a fost făcut încă un pas semnificativ în direcția unei transparențe mai mari privind PAC: rubrica beneficiarilor plăților PAC, lansată cu doi ani în urmă, conține acum o serie de linkuri către site-urile web ale statelor membre unde pot fi găsite informații despre beneficiarii plăților PAC (plăți din FEADR efectuate în perioada 1 ianuarie-15 octombrie 2007) în conformitate cu articolul 44a din Regulamentul (CE) nr. 1290/2005 al Consiliului modificat prin Regulamentul (CE) nr. 1437/2007 al Consiliului[5] și prin Regulamentul (CE) nr. 259/2008 al Comisiei[6]. Până la 30 aprilie 2009, beneficiarii plăților din FEGA vor fi, de asemenea, publicați pe site-urile respective ale statelor membre, care vor fi accesibile prin intermediul portalului Comisiei.

Au fost lansate cinci consultări online (cu privire la bilanțul de sănătate al PAC, la programul de distribuire a fructelor în școli, la viitorul programului de distribuire a produselor alimentare către persoanele cele mai defavorizate, la revizuirea programului de sprijin pentru zonele defavorizate și la politica de calitate în domeniul produselor agricole a UE). Contribuțiile părților interesate și ale publicului larg au fost sau sunt luate în considerare de către serviciile Comisiei la elaborarea propunerilor legislative respective sau a altor măsuri.

Buletinul informativ transmis prin e-mail „Agriculture Newsdigest”, care a fost lansat în 2002, este oferit acum, în mod regulat, unui număr mai mare de 17 000 de abonați din întreaga lume. Abonamentele la buletinul și la notele de informare „Monitoring Agri-trade Policy (MAP)” au crescut la 3 750.

În 2008 au început pregătirile pentru o versiune complet nouă a site-ului Comisiei, care afișează un nou design, utilizează tehnologie de gestionare a conținutului web și oferă instrumente interactive, lansarea fiind programată în 2009.

Sondaje de opinie

DG Agricultură a continuat să utilizeze Eurobarometrul pentru a sonda opinia cetățenilor UE privind agricultura, PAC și dezvoltarea rurală. În plus, în 2007 a fost realizat în 15 state membre un studiu calitativ cu privire la atitudinea cetățenilor și la nivelul de cunoștințe în materie de agricultură și PAC. Un studiu privind părțile interesate („Stakeholder Mapping and Perception Audit”) desfășurat, de asemenea, în 2007 a condus la mai buna cunoaștere a organizațiilor părților interesate din EU-27 care exercită o influență asupra dezbaterii cu privire la PAC. Rezultatele studiului sunt folosite de DG Agricultură și Dezvoltare Rurală la conceperea activităților sale de comunicare actuale.

În plus, baza de date privind canalele mediatice relevante pentru agricultură și dezvoltare rurală a fost, de asemenea, considerabil extinsă.

Vizite

În perioada 2007-2008, programul de vizite al DG a continuat să promoveze mai buna înțelegere a aspectelor PAC și dezvoltării rurale în rândul publicului larg, mai ales în rândul părților interesate și al studenților.

Un accent puternic a fost pus, de asemenea, pe dezvoltarea inițiativei de dialog cu universitățile. Au fost intensificate contactele cu universitățile din statele membre. Numărul de prezentări privind politica agricolă și de dezvoltare rurală europeană în facultăți a crescut în această perioadă și este prevăzut să crească în continuare în 2009.

IV. Repartizarea cheltuielilor (angajamente și plăți) în subvenții la inițiativa terților și acțiuni de informare la inițiativa Comisiei

2006 | 2007 | 2008 |

Subvenții | Acțiuni directe | Subvenții | Acțiuni directe | Subvenții | Acțiuni directe |

Buget prevăzut | 2 800 000 | 3 700 000 | 2 600 000 | 3 900 000 | 3 000 000 | 4 000 000 |

Angajamente (în EUR) | 2 638 670 | 3 604 954 | 2 575 143 | 3 178 103 | 2 532 768 | 3 860 889 |

% | 94% | 97 % | 99% | 81% | 84% | 97% |

Plăți | 1 578 865 | 2 779 904 | 1 702 568 | 2 767 295 | (*) | (*) |

(în EUR)(**) |

(*) Cifrele nu sunt încă disponibile – majoritatea acțiunilor sunt încă în curs.

(**) Corespunzătoare anului de angajament și anului următor (regula n+1).

Trebuie precizat faptul că plățile anuale sunt întotdeauna mai scăzute decât sumele angajate inițial. În cazul subvențiilor, acest lucru poate fi explicat prin faptul că, în primul rând, în multe cazuri costurile finale ale acțiunilor sunt mai scăzute decât cele prevăzute inițial de beneficiar, iar în al doilea rând, nu toate cheltuielile declarate de beneficiari pot fi considerate eligibile. În cazul acțiunilor întreprinse la inițiativa Comisiei, diferențele sunt mai mici și se datorează faptului că angajamentele iau în considerare toate cheltuielile previzibile posibile, care, în unele cazuri, sunt inferioare, în final, celor prevăzute inițial.

V. Campanii de comunicare pe teme majore

În perioada 2007-2008 au fost organizate ample campanii de comunicare pe teme majore în cadrul eforturilor depuse pentru informarea publicului larg asupra realizărilor reformei PAC și asupra rolului dezvoltării rurale. Acestea au corespuns priorității acordate de către Comisia Europeană politicii de comunicare, precum și nevoii de a purta un dialog și de a organiza dezbateri pentru a micșora distanța dintre UE și cetățenii săi. În consecință, DG Agricultură și Dezvoltare Rurală și-a intensificat eforturile în vederea comunicării cu publicul larg în conformitate cu strategia de comunicare actualizată în 2006 și cu mandatul conferit prin Regulamentul (CE) nr. 814/2000 al Consiliului.

De exemplu, la 4 iulie 2007, adoptarea de către Comisie a propunerilor legislative de reformă în domeniul vitivinicol[7] a fost marcată de întâlniri cu presa și cu părțile interesate ale înalților funcționari din 15 state membre în același timp cu desfășurarea, la Bruxelles, a conferinței de presă a comisarului pentru agricultură și dezvoltare rurală. Aceste întâlniri au suscitat interesul a peste 250 de jurnaliști din presa specializată și regională, precum și al stațiilor locale de radio și TV. S-au înregistrat, de asemenea, peste 500 de participanți din rândul părților interesate reprezentând o gamă largă de organizații ale societății civile, organizații neguvernamentale, guverne și instituții regionale și naționale. Acțiuni similare s-au desfășurat la 24 ianuarie 2007 pentru a marca adoptarea de către Comisie a propunerilor de reformă în sectorul fructelor și legumelor[8].

Acțiunile de comunicare cu privire la bilanțul de sănătate al PAC au fost chiar mai ample. Acestea s-au desfășurat în două faze: prima, legată de comunicarea Comisiei din 20 noiembrie 2007[9], a inclus conferințe ale părților interesate, o consultare online și un dialog pe temele ridicate în cursul evenimentelor și conferințelor. Cu această ocazie, au fost produse publicații speciale, materiale de presă și online, precum și material audiovizual. Cea de-a doua fază, legată de propunerile legislative[10], a inclus, la 20 și 21 mai 2008, o campanie de informare cu caracter exhaustiv, care a implicat, practic, toate statele membre. Din nou, înalți funcționari s-au deplasat în țările UE pentru a prezenta, explica, dezbate și discuta propunerile legislative cu reprezentanții organizațiilor socio-profesionale și cu presa. La aceste întâlniri, care au beneficiat de o considerabilă acoperire mediatică, au participat peste 1 000 de reprezentanți ai părților interesate și peste 350 de jurnaliști. Acesta a fost un exercițiu de comunicare major, la nivel local, cu toți cei interesați și cu publicul larg, deopotrivă.

În 2008 s-au desfășurat, de asemenea, activități de comunicare, educative și de sensibilizare legate de Programul de distribuire a laptelui în școli și de Programul de distribuire a fructelor și legumelor în școli, ca parte a eforturilor Comisiei în direcția îmbunătățirii sănătății și alimentației, astfel cum prevede Cartea albă „Strategie pentru Europa privind problemele de sănătate legate de alimentație, excesul de greutate și obezitate”[11]. Pentru a difuza informații despre Programul de distribuire a laptelui în școli au fost folosite mai ales o campanie online care a inclus evenimente desfășurate în școli și un concurs de fotografie. În decembrie 2008, o importantă conferință a reunit organisme guvernamentale și neguvernamentale, oameni de știință, organizații profesionale, organizații neguvernamentale și experți în nutriție într-un efort major de creare a unei rețele și de schimb de informații și de bune practici cu privire la promovarea programului de distribuire a fructelor și legumelor în școli. Între altele, această conferință a oferit importante orientări pentru planificarea acțiunilor de informare viitoare în domeniu.

Aceste intense eforturi de comunicare au contribuit la o mai bună înțelegere a aspectelor legate de agricultură și de dezvoltarea rurală atât de către publicul larg, cât și de către părțile interesate.

VI. CONCLUZIE

În perioada 2007-2008, au fost depuse eforturi mărite în scopul creșterii gradului de înțelegere și de acceptare a PAC de către publicul larg și, de asemenea, în scopul păstrării și creșterii sprijinului acordat de părțile interesate din domeniul agricol și din mediul rural. La conceperea acțiunilor de informare, o atenție sporită a fost acordată contextului local. Mesajele strategice au fost îmbunătățite și nuanțate. A crescut sinergia cu sectoarele guvernamental și neguvernamental și, de asemenea, între diferitele instrumente de comunicare. Au fost desfășurate, cu ajutorul internetului și al instrumentelor audiovizuale, acțiuni destinate unui public nou și mai tânăr. S-a acordat o atenție reînnoită difuzării mai bune a informației, atât pentru acțiunile cofinanțate, cât și pentru cele întreprinse la inițiativa Comisiei. Principalele evoluții de politică au fost însoțite de campanii majore de informare desfășurate în capitale, care au inclus întâlniri ale unor înalți funcționari cu presa și cu părțile interesate și au oferit ocazia unui dialog deschis și sincer asupra politicii. În ansamblu, acestea au contribuit la o mai bună înțelegere a avantajelor PAC și a rolului dezvoltării rurale atât de către părțile interesate din mediul rural, cât și de către publicul larg, în conformitate cu obiectivele prevăzute de Regulamentul (CE) nr. 814/2000.

Anexe:

Anexa I: | Tabele privind subvențiile pentru perioada 2007-2008 |

Anexa II: | Defalcarea acțiunilor directe întreprinse de Comisie în perioada 2007-2008 |

- [1] Raportul Comisiei către Parlamentul European și Consiliu asupra punerii în aplicare a Regulamentului (CE) nr. 814/2000 al Consiliului privind acțiunile de informare cu privire la politica agricolă comună [COM(2003)235 final din 8.5.2003].

[2] Raportul Comisiei către Parlamentul European și Consiliu asupra punerii în aplicare a Regulamentului (CE) nr. 814/2000 al Consiliului privind acțiunile de informare cu privire la politica agricolă comună [COM(2007)324 final din 13.6.2007].

[3] Comisia Europeană, DG AGRI, Contract AGRI 2005/0421, Evaluarea strategiei de informare privind politica agricolă comună, decembrie 2006.

[4] JO C 236, 30.9.2006, p. 71; JO C 238, 10.10.2007, p. 9.

[5] JO L 322, 7.12.2007, p. 1.

[6] JO L 76, 19.3.2008, p. 28.

[7] COM(2007) 372 final, 4.7.2007.

[8] COM(2007) 17 final, 24.1.2007.

[9] COM(2007) 722 final, 20.11.2007.

[10] COM(2008) 306 final, 20.5.2008.

[11] COM(2007) 279 final, 30.5.2007.